প্রশ্ন (২৩/১০৩) : পবিত্র কুরআনে কি কবর আযাবের কথা আছে?  -এরশাদ  সারুলিয়া, মোল্ল­াহাট, বাগেরহাট।  উত্তর : আছে। যেমন (১) আল্লাহ বলেন, 'হে নবী আপনি যদি অত্যাচারীদের (কাফির-মুশরিকদের) দেখতেন, যখন তারা মৃত্যু কষ্টে পতিত হয়, ফেরেশতারা তাদের দিকে হাত বাড়িয়ে বলে, তোমরা তোমাদের আত্মা বের করে দাও। ফেরেশতাগণ এ সময় বলেন, আজ হ'তে তোমাদেরকে প্রতিফল স্বরূপ অপমানজনক শাস্তি দেয়া হবে' (আনআম ৯৩)। এখানে কবরের শাস্তিকে অপমানজনক বলা হয়েছে। (২) আল্লাহ বলেন, 'অবশেষে ফেরাউনের সম্প্রদায়কে আল্লাহর কঠোর শাস্তি ঘিরে ধরে'। 'আর আগুনকে তাদের সামনে সকালে ও সন্ধ্যায় পেশ করা হয়' (মুমিন ৪৫-৪৬)। অর্থাৎ কবরে সকাল-সন্ধ্যা তাদেরকে জাহান্নামের শাস্তি পেশ করা হয়। (৩) আল্লাহ অন্যত্র বলেন, 'অচিরেই আমি তাদেরকে দু'বার শাস্তি দিব। অতঃপর তারা কঠিন শাস্তির দিকে ফিরে যাবে' (তওবা ১০১)। হাসান বছরী ও ক্বাতাদাহ বলেন, দু'বার শাস্তি অর্থ রোগ-শোক ও বিপদাপদের মাধ্যমে প্রথমবার দুনিয়াবী শাস্তি এবং দ্বিতীয়বার কবর আযাবের শাস্তি' (কুরতুবী, ইবনু কাছীর; দ্রঃ বুখারী 'জানাযা' অধ্যায়, অনুচ্ছেদ-৮৫)।